KIRJALLINEN KYSYMYS E-0645/01 esittäjä(t): Alexander de Roo (Verts/ALE), María Sornosa Martínez (PSE) ja Laura González Álvarez (GUE/NGL) komissiolle. Espanjan kansallinen hydrologinen suunnitelma ja yhteisön oikeus.



Virallinen lehti nro 318 E , 13/11/2001 s. 0092 - 0094



KIRJALLINEN KYSYMYS E-0645/01 esittäjä(t): Alexander de Roo (Verts/ALE), María Sornosa Martínez (PSE) ja Laura González Álvarez (GUE/NGL) komissiolle (6. maaliskuuta 2001) Aihe: Espanjan kansallinen hydrologinen suunnitelma ja yhteisön oikeus Onko Espanjan hallitus tiedottanut virallisesti Euroopan komissiolle äskettäin esitetystä Espanjan kansallisesta hydrologisesta suunnitelmasta? Onko komissio tietoinen, että Birdlife International -järjestön (katso www.seo.org/es/conservation.html) mukaan suunnitelma koskee peräti 109:ää EU:n luontotyyppi- ja lintudirektiiveillä suojeltua aluetta? Onko komissio selvillä siitä, että suunnitelma uhkaa Iberian ilvestä (lynx pardina) ja kymmeniä muita eläin- ja kasvilajeja? Pelkästään Ebro-joen suistossa on 30 uhanalaista suojelualuetta. Direktiivien 6 artiklan mukaan kansallisen hydrologisen suunnitelman kaltaiset suunnitelmat voidaan hyväksyä vain, jos Espanjan hallitus todistaa, ettei vaihtoehtoja ole. Onko Espanja toiminut näin? Eikö kyseiselle suunnitelmalle ole ainakin kaksi vaihtoehtoa: 1. Olemassa olevien vesivarojen järkevämpi käyttö ja tippukastelulaitteiden asentaminen maataloutta varten (Israelin mallin mukaan) koko viljeltävän alueen kastelemisen asemesta; 2. Suolan poistaminen Välimerestä saatavasta vedestä, mikä tulee Aragonian autonomisen hallituksen teettämien tutkimusten mukaan (katso kansallista hydrologista suunnitelmaa koskevat yleiset selvitykset ja huomiot) halvemmaksi kuin kansallinen suunnitelma? Voiko komissio tehdä Espanjalle selväksi, että kansallinen hydrologinen suunnitelma on EU:n luontotyyppi- ja lintudirektiivien vastainen? Voiko komissio kieltäytyä myöntämästä rahasummia (kolmannes kustannuksista), joita Espanja toivoo saavansa EU:lta? Onko komissio valmis jäädyttämään EU:n rakennerahastojen rahoituksen Espanjalle, kunnes maa noudattaa EU:n luontotyyppi- ja lintudirektiivejä? Margot Wallströmin komission puolesta antama vastaus (7. kesäkuuta 2001) Espanjan hallitus on ilmoittanut komissiolle ehdotetusta kansallisesta hydrologisesta suunnitelmasta. Komissio viittaa tässä yhteydessä vastauksiin, jotka se antoi seuraaviin suullisiin kysymyksiin: Sornosan Martinezin parlamentin marraskuun 2000 istuntojakson kyselytunnilla esittämä kysymys H-0843/00(1), Sornosa Martinezin joulukuussa 2000 esittämä kysymys H-0904/00(2), Sornosa Martinezin tammikuussa 2001 esittämä kysymys H-0973/00(3) ja Cristina Garcia-Orcoyen Tormon maaliskuussa 2001 esittämä kysymys H-0186/01(4). Monet suunnitelmaluonnoksessa esitetyistä hankkeista voisivat vaikuttaa erityissuojelualueisiin (jotka Espanja on osoittanut luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY 4 artiklan mukaisesti)(5) tai yhteisön tärkeänä pitämiin alueisiin (jotka liitetään Natura 2000 -verkostoon luontotyyppien sekä luonnonvaraisten eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY mukaisesti)(6). Näin ollen suunnitelma voisi vaikuttaa myös luontotyyppidirektiivin liitteisiin II ja IV sisältyviin lajeihin sekä lintudirektiivin liitteeseen I sisältyviin lajeihin. Luontotyyppidirektiivin 6 artiklan 3 kohdan mukaan suunnitelman vaikutuksista on tehtävä kokonaisarviointi riippumatta arvioinneista, joita tehdään yksittäisten hankkeiden vaikutuksista. Edellä esitetyn vuoksi itse suunnitelmaan olisi sovellettava direktiivin 92/43/ETY 6 artiklan säännöksiä. Tämän artiklan mukaan (joko lintudirektiivin 79/409/ETY tai luontotyyppidirektiivin 92/43/ETY mukaisiin) suojelualueisiin vaikuttavien suunnitelmien vaikutukset on arvioitava. Mikäli arvioinnissa tulee esiin kyseisiin alueisiin kohdistuvia merkittäviä kielteisiä vaikutuksia, suunnitelma voidaan hyväksyä ainoastaan, mikäli vaihtoehtoisia ratkaisuja ei ole tai mikäli se on välttämätöntä erittäin tärkeän yleisen edun vuoksi. Tällöin on toteutettava tarvittavat korvaavat toimenpiteet. Espanjan viranomaiset ovat toimittaneet suunnitelman luonnoksen komissiolle. Toimitettuihin tietoihin sisältyy tutkimus suunnitelman todennäköisistä vaikutuksista ympäristöön. Komissio tutkii parhaillaan suunnitelmaa, ja mikäli siinä havaitaan ongelmia, niistä ilmoitetaan viipymättä Espanjan viranomaisille. Luonnonsuojelua koskevien direktiivien osalta Espanjan viranomaiset sitoutuivat toteuttamaan kaikki tarvittavat toimenpiteet sen varmistamiseksi, että direktiivejä noudatetaan. On huomattava, että tässä vaiheessa suunnitelma on vasta luonnos, jota käsitellään parhaillaan Espanjan parlamentissa. Sen vuoksi olisi liian aikaista olettaa, että suunnitelman ja voimassa olevan yhteisön lainsäädännön tai politiikan välillä on ristiriitoja. Suunnitelmaan liittyvien toimenpiteiden rahoittaminen rakennerahastoista ja koheesiorahastosta perustuu asiaan liittyvään lainsäädäntöön, erityisesti rakennerahastoja koskevista yleisistä säännöksistä 21. kesäkuuta 1999 annettuun neuvoston asetukseen (EY) N:o 1260/1999(7), Espanjan tavoitteen 1 kohdealueita koskeviin yhteisön tuleviin tukikehyksiin (2000-2006), muihin asiaan liittyviin ohjelma-asiakirjoihin ja koheesiorahastosta annetun asetuksen (EY) N:o 1164/94 muuttamisesta 21. kesäkuuta 1999 annettuun neuvoston asetukseen (EY) N:o 1264/1999(8). Näissä kaikissa otetaan asianmukaisella tavalla huomioon ympäristölainsäädäntö, mukaan luettuina arvoisien jäsenten mainitsemat luontotyyppi- ja lintudirektiivit. Lisäksi 14. maaliskuuta 2001 jäsenvaltioille lähetettiin kirje, joka koski Natura 2000 -alueista ilmoittamista komissiolle ja niiden suojelua rakennerahastoista ja maaseudun kehittämisohjelmasta osittain rahoitettavien toimien aikana; tämä koski pääasiassa maatilainvestointeja. (1) Kirjallinen vastaus, 15.11.2000. (2) Kirjallinen vastaus, 13.12.2000. (3) Suullinen vastaus, 16.1.2001. (4) Kirjallinen vastaus, 13.3.2001. (5) EYVL L 103, 25.4.1979. (6) EYVL L 206, 22.7.1992. (7) EYVL L 161, 26.6.1999. (8) EYVL L 161, 26.6.1999.